**NÁRODNÁ RADA SLOVENSKEJ REPUBLIKY**

**VI. volebné obdobie**

Číslo: CRD - 1597/2015

**1733a**

**S p o l o č n á s p r á v a**

výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších prepisov **(tlač 1733 )- druhé čítanie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

Národná rada Slovenskej republiky uznesením č. **1994** z 30. septembra 2015 pridelila vládny návrh zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších prepisov **(tlač 1733)** na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre obranu a bezpečnosť ako gestorskému

Výbory prerokovali predmetný návrh zákona v stanovenej lehote.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

**Ústavnoprávny výbor Národnej rady Slovenskej republiky** uznesením č. 700 z 3. novembra 2015 odporučil Národnej rade Slovenskej republiky vládny návrh zákona schváliť s pripomienkami.

**Výbor Národnej rady Slovenskej republiky pre obranu a bezpečnosť** uznesením č. 218 z 3. novembra 2015 odporučil Národnej rade Slovenskej republiky vládny návrh zákona schváliť s pripomienkami.

1. V čl. I siedmom bode sa vypúšťajú slová „vrátane poznámky pod čiarou k odkazu 10b“.

Odkaz 10b je potrebné ponechať, pretože je umiestnený aj v § 36a ods. 1 platného znenia zákona č. 73/1998 Z. z.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. V čl. I sa za bod 7 vkladá nový bod 8, ktorý znie:

„8. V § 35 ods. 1 sa vypúšťa písmeno k).“.

Nasledujúce body sa primerane prečíslujú.

Vzhľadom na navrhované nové znenie druhej vety v § 40 ods. 6 sa doterajšie písmeno k) v § 35 ods. 1 stáva nadbytočným, preto ho navrhujeme vypustiť.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. V čl. I za bod 9 sa vkladajú nové body 10 a 11, ktoré znejú:

„10. V § 84 sa odsek 2 dopĺňa písmenom s), ktoré znie:

„s) príplatok zdravotníckym pracovníkom.“.

11. Za § 102a sa vkladá § 102b, ktorý vrátane nadpisu znie:

„§ 102b

Príplatok zdravotníckym pracovníkom

(1) Príslušníkovi Policajného zboru, ktorý je zdravotníckym pracovníkom,22) možno priznať príplatok až do výšky 50 % súčtu funkčného platu a hornej hranice prídavku za výsluhu rokov.

(2) Príplatok podľa odseku 1 určuje minister v závislosti od stupňa zodpovednosti za zdravotný stav príslušníkov Policajného zboru alebo za hygienický stav a epidemiologickú situáciu v útvaroch a zariadeniach Policajného zboru alebo za organizáciu a riadenie rezortného zdravotníctva .

(3) Príplatok podľa odseku 1 sa zaokrúhľuje na 50 eurocentov nahor.“.

Poznámka pod čiarou k odkazu 22 znie:

„22) § 27 ods. 1 zákona č. 578/2004 Z. z. v znení neskorších predpisov.“.“.

Doterajšie body 10 až sa 14 následne prečíslujú.

Navrhovaná právna úprava reaguje na snahu Policajného zboru zabezpečiť pre jeho potreby kvalitných zdravotníckych pracovníkov, ktorí sú príslušníkmi Policajného zboru. Touto právnou úpravou sa má vytvoriť právny rámec v podobe možnosti priznať príplatok zdravotníckym pracovníkom v závislosti od stupňa zodpovednosti za zdravotný stav príslušníkov Policajného zboru alebo za hygienický stav a epidemiologickú situáciu v útvaroch a zariadeniach Policajného zboru alebo za organizáciu a riadenie rezortného zdravotníctva.

V tomto príplatku sa zohľadňuje zodpovednosť za výkon ich práce. Vychádza sa pri tom aj z právnej úpravy odmeňovania profesionálnych vojakov, v ktorej je takýto príplatok vo vzťahu k zdravotníckym pracovníkom už zavedený.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. V čl. I za doterajší bod 12 sa vkladajú nové body 13 až 18, ktoré znejú:

„13. V § 129 ods. 5 písm. a) sa slová „ak vykonáva“ nahrádzajú slovami „a ak ide o príslušníka Policajného zboru vo výške 50 % hodnoty služobnej rovnošaty a jej súčastí, ak vykonávajú“.

14. V § 129 ods. 6 sa na konci bodka nahrádza čiarkou a pripájajú sa tieto slová: „a ak ide o príslušníka Policajného zboru vo výške 50 % hodnoty služobnej rovnošaty a jej súčastí.“.

15. V § 129 ods. 8 sa slová „Hodnotu služobnej rovnošaty a jej súčastí“ nahrádzajú slovami „Hodnoty výstrojných súčastí, ktoré tvoria hodnotu služobnej rovnošaty a jej súčastí,“.

16. V § 129 ods. 10 sa vypúšťa prvá veta a za slovom „súčastí“ sa vkladá čiarka a slová „a ak ide o príslušníka Policajného zboru najviac do výšky 50 % hodnoty služobnej rovnošaty a jej súčastí,“

17. V § 129 ods. 10 písm. d) sa vypúšťa slovo „policajtke“.

18. V § 129 ods. 11 sa vypúšťa čiarka za slovami „§ 20 ods. 3“ a slová „a policajtovi počas materskej alebo rodičovskej dovolenky“.“.

Doterajšie body 13 a 14 sa následne prečíslujú.

Navrhuje sa upraviť ustanovenie o naturálnych náležitostiach príslušníkov Policajného zboru.

V § 129 ods. 5 písm. a), ods. 6 a 10 sa zvyšuje príspevok na naturálne náležitosti policajtovi zo 40 % na 50 % hodnoty služobnej rovnošaty a jej súčastí, čím si policajt bude môcť zabezpečovať kvalitnejšie výstrojné súčasti do priameho výkonu služby, ktoré poskytujú zlepšenú ochranu voči nepriaznivým poveternostným vplyvom. Tieto kvalitné výstrojné súčasti sú finančne náročnejšie a preto na ich zabezpečenie bude poskytnuté policajtovi príspevok vyšší o 10 %, čo vo finančnom vyjadrení predstavuje v súčasnosti cca 90 eur ročne na jedného policajta. Okrem toho sa upravuje splnomocňovacie ustanovenie tak, aby bolo explicitne ustanovené, že hodnota služobnej rovnošaty sa skladá z hodnôt výstrojných súčastí a navrhujú sa tiež spresňujúce legislatívne úpravy problematiky naturálnych náležitostí.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. V čl. II sa slová „1. decembra 2015“ nahrádzajú slovami „1. januára 2016“.

Zároveň je potrebné v prechodnom ustanovení v čl. I  štrnástom bode v nadpise § 287i slová „od 1. decembra 2015“ nahradiť slovami „od 1. januára 2016“, v § 287i ods. 2 slová „pred 1 decembrom 2015“ nahradiť slovami „pred 1. januárom 2016“ a slová „do 30. novembra 2015“ nahradiť slovami „do 31. decembra 2015“.

Zmena nadobudnutia účinnosti zákona sa navrhuje s ohľadom na priebeh legislatívneho procesu a potrebu dodržania lehoty podľa čl. 102 ods. 1 písm. o) Ústavy Slovenskej republiky. Zároveň je potrebné primerane upraviť aj prechodné ustanovenia v § 287i.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

Gestorský výbor odporúča o pozmeňujúcich a doplňujúcich návrhoch hlasovať takto:

O bodoch **1 až 5** hlasovať spoločne, a tieto  **schváliť.**

**IV.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších prepisov **(tlač 1733)** vyjadrených v ich uzneseniach uvedených pod bodom **III.** tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča**

Národnej rade Slovenskej republiky predmetný vládny návrh zákona  **schváliť** v znení schválených pozmeňujúcich a doplňujúcich návrhov uvedených v tejto správe.

Gestorský výbor určil spoločného spravodajcu výborov **Vladimíra MATEJIČKU** vystúpiť na schôdzi Národnej rady Slovenskej republiky k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru a predložiť Národnej rade Slovenskej republiky návrhy podľa § 81 ods. 2, § 83 ods. 4, § 84 ods. 2 a § 86 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Spoločná správa** výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších prepisov **(tlač 1733)** v druhom čítaní bola schválená uznesením Výboru Národnej rady Slovenskej republiky pre obranu a bezpečnosť **č. 237** na svojej **82. schôdzi.**

V Bratislave 10. novembra 2015

**Jaroslav BAŠKA v. r.**

predseda výboru